Diari Oficial de la Generalitat Valenciana


Sumari del DOGV 7945, del 28-12-2016 (2016/10080)

RESOLUCIÓ de 21 de desembre de 2016, de la Presidència del Consell Jurídic Consultiu de la Comunitat Valenciana, sobre la delegació en el secretari general de l'exercici de determinades competències.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7945

Data del DOGV
:   28-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10107


Data del document
:   21-12-2016

Organisme emissor
:   Consell Jurídic Consultiu de la Comunitat Valenciana

Tipus de document
:   Resolució

RESOLUCIÓ de 21 de desembre de 2016, de la Presidència del Consell Jurídic Consultiu de la Comunitat Valenciana, sobre la delegació en el secretari general de l'exercici de determinades competències. [2016/10032]  
Pel Decret 157/2016, de 21 d'octubre, del Consell, es va produir la renovació parcial de la composició d'aquest Consell Jurídic Consultiu. Com a conseqüència d'això, i conforme a l'article 18 del Reglament del Consell Jurídic Consultiu, aprovat pel Decret 138/1996, de 16 de juliol, del Consell, va assumir les funcions de la Presidència del Consell Jurídic Consultiu, el conseller-vicepresident, fins que no tinga lloc el nomenament i la presa de possessió de qui ostente la Presidència de la institució, en els termes fixats per la Llei 10/1994, de 19 de desembre, de creació del Consell Jurídic Consultiu de la Comunitat Valenciana.  
  
En l'article 9 de la Llei 40/2015, d'1 d'octubre, de règim jurídic del sector públic, s'estableix la regla general que els titulars dels òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa administració, encara que no en siguen jeràrquicament dependents, o en els organismes públics o entitats de dret públic vinculats o dependents d'aquelles, tret dels supòsits expressament previstos de competències indelegables.  
Així mateix, en eixe article, s'exigix la publicació de les delegacions de competències i la seua revocació en el corresponent diari oficial, segons l'administració a què pertanga l'òrgan delegatori i l'àmbit territorial de la competència d'aquest, i es permet que la delegació puga ser revocada en qualsevol moment per l'òrgan que l'haja conferida.  
  
D'acord amb allò que preveu el mencionat article de la Llei de règim jurídic del sector públic, aquesta Presidència considera convenient, per a una major eficiència en el funcionament de la institució consultiva, la delegació de les facultats atribuïdes a la Presidència per la Llei 10/1994, de 19 de desembre, de creació d'aquesta institució consultiva, i el seu reglament de desplegament, pel que fa a la resolució d'incidències en la tramitació dels dictàmens sol·licitats per les autoritats consultants, així com per a dictar les resolucions i els actes administratius en els processos selectius del personal de la Institució que s'han convocat.  
  
En conseqüència, resolc:  
  
Primer  
Delegar en el secretari general l'exercici de les competències següents:   
1. Per a resoldre qualsevol tipus d'incidències que es puguen produir en el procediment de tramitació dels dictàmens del Consell Jurídic Consultiu, entre les quals s'inclouen, a efectes merament enunciatius, les següents:  
a) Formular requeriments d'esmena de deficiències detectades en les peticions de dictàmens, o d'aportació d'antecedents, documents o informes les autoritats consultants.  
b) Concedir o denegar audiències a les persones directament interessades en els assumptes sotmesos a dictamen.  
c) Ampliar, o reduir en cas d'urgència, els terminis per a la pràctica dels tràmits indicats en els apartats a i b anteriors.  
d) Remetre a les autoritats consultants els dictàmens aprovats pel Consell Jurídic Consultiu.  
2. Per a dictar les resolucions i els actes administratius que corresponguen al president del Consell Jurídic Consultiu, en el procés selectiu de personal del cos de lletrats d'aquesta institució consultiva, per mitjà d'una oposició, convocat mitjançant la Resolució de 13 de juny de 2016, de la Presidència del Consell Jurídic Consultiu.  
  
Segon  
La present delegació tindrà eficàcia a partir del dia que es publique en el Diari Oficial de la Generalitat Valenciana.  
  
Tercer  
Produïda la publicació de la delegació, estarà vigent fins que es produïsca la presa de possessió de la persona titular de la Presidència del Consell Jurídic elegida i nomenada pel president de la Generalitat, llevat que siga revocada.  
  
Quart  
Les competències exercides per delegació no podran ser subdelegades.  
  
Cinqué  
En els oficis i documents que es firmen per delegació, es mencionarà expressament la present resolució, així com al president del Consell Jurídic Consultiu en funcions, com a autoritat de la qual procedixen aquells actes administratius.  
  
València, 21 de desembre de 2016.- El president en funcions: José Díez Cuquerella.